b'\n_START_ARTICLE_\nAlfonsas Gineitis\n_START_PARAGRAPH_\nAlfonsas Gineitis (1907 m. gruod\xc5\xbeio 23 d. Palinkuv\xc4\x97, Krekenavos vals\xc4\x8dius \xe2\x80\x93 1982 m. lapkri\xc4\x8dio 24 d. Vilnius) \xe2\x80\x93 Lietuvos pasiprie\xc5\xa1inimo naci\xc5\xb3 ir tarybiniam okupaciniams re\xc5\xbeimams veik\xc4\x97jas, teisininkas.\n_START_SECTION_\nBiografija\n_START_PARAGRAPH_\n1934 m. baig\xc4\x97 Vytauto Did\xc5\xbeiojo universitet\xc4\x85. Nuo 1934 m. liaudininkas. Prasid\xc4\x97jus TSRS okupacijai 1940 m. bir\xc5\xbeelio \xe2\x80\x93 spalio m\xc4\x97n. dirbo Kauno teismuose, nuo 1941 m. sausio 7 d. TSRS \xc5\xbdem\xc4\x97s \xc5\xabkio banko respublikin\xc4\x97s kontoros instruktorius, realizavimo skyriaus vir\xc5\xa1ininkas. Nuo 1941 m. liepos m\xc4\x97n. advokatas Kaune. 1941-1944 m. dalyvavo animaciniame pasiprie\xc5\xa1inime; su B. Bieliuku redagavo ir leido laikra\xc5\xa1t\xc4\xaf \xe2\x80\x9eNepriklausoma Lietuva\xe2\x80\x9c. Nuo 1944 m. bir\xc5\xbeelio m\xc4\x97n. Vyriausiojo Lietuvos i\xc5\xa1laisvinimo komiteto narys, valstie\xc4\x8di\xc5\xb3 liaudinink\xc5\xb3 atstovas vietoje J. Aud\xc4\x97no. Su P. \xc5\xa0ilu leido atsi\xc5\xa1aukimus \xc4\xaf lietuvi\xc5\xb3 taut\xc4\x85, raginan\xc4\x8dius netalkinti okupantams, vengti mobilizacijos \xc4\xaf TSRS kariuomene, ginkluot\xc5\xb3 susir\xc4\x97mim\xc5\xb3 su ja. 1944 m. rugpj\xc5\xab\xc4\x8dio \xe2\x80\x93 spalio m\xc4\x97n. Respublikinio korteli\xc5\xb3 biuro vir\xc5\xa1ininko pavaduotojas. NKVD susekus Lietuvoje likusius Vyriausiojo Lietuvos i\xc5\xa1laisvinimo komiteto narius 1944 m. spalio 27 d. suimtas, \xc5\xbeiauriai kankintas, d\xc4\x97l ko sutriko psichika. 1946 m. gruod\xc5\xbeio \xe2\x80\x93 1947 m. kovo m\xc4\x97n. Maskvoje buvo daroma jo psichikos b\xc5\xabkl\xc4\x97s ekspertiz\xc4\x97, iki 1947 m. liepos m\xc4\x97n. stebimas Vilniaus psichoneurologijos ligonin\xc4\x97je. Sveikatai nepager\xc4\x97jus perduotas \xc5\xa1eimos globai. Gyd\xc4\x97si Tel\xc5\xa1iuose. 1954-1957 m. dirbo Vilniaus miesto Vie\xc5\xa1ojoje ir Vilniaus universiteto bibliotekose. 1959-1980 advokatas Kaune, Vilniuje, Var\xc4\x97noje ir Tel\xc5\xa1iuose.'